b'\n_START_ARTICLE_\nComuna Am\xc4\x83r\xc4\x83\xc8\x99ti, V\xc3\xa2lcea\n_START_SECTION_\nA\xc8\x99ezare\n_START_PARAGRAPH_\nComuna Am\xc4\x83r\xc4\x83\xc8\x99ti este a\xc8\x99ezat\xc4\x83 \xc3\xaen partea sudic\xc4\x83 a jude\xc8\x9bului V\xc3\xa2lcea, \xc3\xaen zona dealurilor mijlocii ale Platfomiei Olte\xc8\x9bului din Podi\xc8\x99ul Getic, av\xc3\xa2nd ca vecini: la nord-comuna Gl\xc4\x83vile, la sud-comuna Cre\xc8\x9beni, la est-comuna Mitrofani \xc8\x99i la vest-comuna Gu\xc8\x99oeni. Are suprafa\xc8\x9ba de 2.812\xc2\xa0ha. Teritoriul comunei Am\xc4\x83r\xc4\x83\xc8\x99ti, are drept caracteristici dealurile mijlocii cu o altitudine de 300-350 m, culmi \xc3\xaenguste, iar regiunea dealurilor mijlocii este t\xc4\x83iat\xc4\x83 de v\xc4\x83i ad\xc3\xa2nci cu o \xc3\xaenclinare mai mare \xc3\xaen direc\xc8\x9bia nord-sud. Relieful este determinat de cauze care au lucrat \xc3\xaentr-un material friabil (argile, marne, nisipuri, prundi\xc8\x99uri) \xc8\x99i au dat culmi paralele cu direc\xc8\x9bia apelor, adic\xc4\x83 nord-sud, ape care despart \xc8\x99i culmile. Exemplu: p\xc3\xa2r\xc3\xa2ul Pesceana, desp\xc4\x83r\xc8\x9bea culmea Padina de culmea Teiul, iar p\xc3\xa2r\xc3\xa2ul Aninoasa, desparte culmea Aninoasa de culmea Verdea. Din punct de vedere geografic, pe teritoriul comunei se disting mai multe unit\xc4\x83\xc8\x9bi \xc8\x99i anume: dealuri mijlocii cu altitudini p\xc3\xa2n\xc4\x83 la 350\xc2\xa0m, valea p\xc3\xa2r\xc3\xa2ului Pesceana, valea \xc3\xaengust\xc4\x83 a p\xc3\xa2r\xc3\xa2ului Nemoiu \xc8\x99i valea p\xc3\xa2r\xc3\xa2ului Aninoasa. Hidrografic, apa cea mai important\xc4\x83 care trece prin localitate este p\xc3\xa2r\xc3\xa2ul Pesceana care \xc3\xae\xc8\x99i are originea \xc3\xaen partea de nord a comunei Pesceana. P\xc3\xa2r\xc3\xa2ul str\xc4\x83bate comunele Pesceana, Gl\xc4\x83vile, Am\xc4\x83r\xc4\x83\xc8\x99ti, Cre\xc8\x9beni, Sute\xc8\x99ti \xc8\x99i extremitatea sudic\xc4\x83 a municipiului Dr\xc4\x83g\xc4\x83\xc8\x99ani, v\xc4\x83rs\xc3\xa2ndu-se \xc3\xaen r\xc3\xa2ul Olt.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Am\xc4\x83r\xc4\x83\xc8\x99ti se ridic\xc4\x83 la 1.826 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 2.145\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (97,7%). Pentru 2,25% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (97,65%). Pentru 2,25% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.'